3 หุ้น “ตระกูลป.” วิ่งคึก! รับราคาน้ำมัน “นิวไฮ” รอบกว่า 2 ปี
3 หุ้น “ตระกูลป.” วิ่งฉิว! รับราคาน้ำมัน “นิวไฮ” รอบกว่า 2 ปี โดยเมื่อคืนนี้ปิดที่ 73.66 ดอลลาร์/บาร์เรล สูงสุดนับตั้งแต่เดือนต.ค.2561
22 มิ.ย. 2564

ผู้สื่อข่าวรายงานว่า ณ เวลา 10.33 น. ราคาหุ้น บริษัท ปตท. จำกัด (มหาชน) หรือ PTT อยู่ที่ระดับ 40.50 บาท บวก 0.75 บาท หรือ 1.89% สูงสุดที่ระดับ 40.50 บาท ต่ำสุดที่ระดับ 40 บาท ด้วยมูลค่าการซื้อขาย 488.84 ล้านบาท
ด้านราคาหุ้น บริษัท ปตท. สำรวจและผลิตปิโตรเลียม จำกัด (มหาชน) หรือ PTTEP อยู่ที่ระดับ 120.50 บาท บวก 3.50 บาท หรือ 2.99% สูงสุดที่ระดับ 121 บาท ต่ำสุดที่ระดับ 119 บาท ด้วยมูลค่าการซื้อขาย 430.93 ล้านบาท
ขณะเดียวกัน ราคาหุ้น บริษัท พีทีที โกลบอล เคมิคอล จำกัด (มหาชน) หรือ PTTGC อยู่ที่ระดับ 58.75 บาท บวก 1 บาท หรือ 1.73% สูงสุดที่ระดับ 59 บาท ต่ำสุดที่ระดับ 58.25 บาท ด้วยมูลค่าการซื้อขาย 286.04 ล้านบาท
โดยปัจจัยที่ส่งผลให้ราคาหุ้นในกลุ่มพลังงานปรับตัวเพิ่มขึ้น เนื่องจากสัญญาน้ำมันดิบเวสต์เท็กซัส (WTI) ตลาดนิวยอร์กปิดพุ่งขึ้นเมื่อคืนนี้ (21 มิ.ย.) โดยได้แรงหนุนจากการอ่อนค่าของสกุลเงินดอลลาร์
นอกจากนี้ การเจรจาเกี่ยวกับข้อตกลงนิวเคลียร์ปี 2558 ระหว่างสหรัฐและอิหร่านที่ยังไม่คืบหน้า ยังช่วยให้นักลงทุนคลายความกังวลเกี่ยวกับการที่อิหร่านจะกลับมาส่งออกน้ำมันอีกครั้ง
โดยสัญญาน้ำมันดิบ WTI ส่งมอบเดือนก.ค. พุ่งขึ้น 2.02 ดอลลาร์ หรือ 2.8% ปิดที่ 73.66 ดอลลาร์/บาร์เรล ซึ่งเป็นระดับปิดสูงสุดนับตั้งแต่เดือนต.ค.2561
ขณะที่สัญญาน้ำมันดิบเบรนท์ (BRENT) ส่งมอบเดือนส.ค. เพิ่มขึ้น 1.39 ดอลลาร์ หรือ 1.9% ปิดที่ 74.90 ดอลลาร์/บาร์เรล ซึ่งเป็นระดับปิดสูงสุดนับตั้งแต่เดือนต.ค.2561
ทั้งนี้ สัญญาน้ำมันดิบได้รับปัจจัยหนุนจากการอ่อนค่าของสกุลเงินดอลลาร์ โดยดัชนีดอลลาร์ ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน ลดลง 0.36% แตะที่ 91.8945 เมื่อคืนนี้
ส่วนดอลลาร์ที่อ่อนค่าจะทำให้สัญญาน้ำมันดิบซึ่งกำหนดราคาเป็นสกุลเงินดอลลาร์สหรัฐนั้น มีราคาที่น่าดึงดูดสำหรับนักลงทุนที่ถือเงินสกุลอื่น
นอกจากนี้ ตลาดน้ำมันยังได้แรงหนุนจากการที่แหล่งข่าวทางการทูตระบุว่า การเจรจาเกี่ยวกับข้อตกลงนิวเคลียร์ปี 2558 ระหว่างสหรัฐและอิหร่าน ยังคงไม่มีความคืบหน้า หลังจากที่นายอิบราฮิม ไรซี ประธานศาลฎีกา ชนะการเลือกตั้งประธานาธิบดีอิหร่านเมื่อวันเสาร์ที่ผ่านมา